Amu-Darja
Store norske leksikon,Geografi,Verdens geografi,Asia,Asias geografi generelt
Amu-Darja er ei av Sentral-Asias lengste elver, og dannes av sammenløpet mellom elvene Vakhsj og Pjandzj på grensen mellom Afghanistan og Tadsjikistan.
I sitt øvre løp følger Amu-Darja Afghanistans nordgrense mot Tadsjikistan, Usbekistan og Turkmenistan. Deretter renner den inn i Turkmenistan før den rundt 400 kilometer lenger nordvest møter grensen mot Usbekistan som den følger et stykke. Elva renner så inn i Usbekistan og munner til slutt ut i den sørlige delen av Aralsjøen i et stort delta.Selve Amu-Darja er rundt 1415 kilometer lang, men ofte telles elveløpet helt opp til Pjandsj’ kilde i Pamir-fjellene med, og regnet på denne måten blir Amu-Darjas totale lengde 2540 kilometer.Både Usbekistan og Turkmenistan driver omfattende bomullsproduksjon, noe som er svært vannkrevende. Begge land avleder derfor store mengder vann fra Amu-Darja. I Turkmenistan leder blant annet Karakum-kanalen, en av verdens største irrigasjons- og vannforsyningskanaler, vann fra Amu-Darja 1400 kilometer gjennom ørkenen fra landets østligste hjørne via hovedstaden Asjkhabad til kysten av Det kaspiske hav.Den utstrakte avledningen av vann har ført til økologiske utfordringer i og langs Amu-Darja, samt til at elva ikke lenger når helt fram til Aralsjøen. Dette har resultert i en omfattende inntørking av sjøen og det omkringliggende deltaet. Les mer i Store norske leksikon Aralsjøen Sentral-Asia Asia